Predlog SKLEP SVETA o spremembi Direktive Sveta 2010/18/EU zaradi spremembe statusa otočja Mayotte /* COM/2013/0413 final - 2013/0189 (NLE) */





OBRAZLOŽITVENI MEMORANDUM 1. OZADJE PREDLOGA Evropski Svet je s Sklepom 2012/419 EU spremenil status otočja Mayotte v razmerju do Evropske unije, z učinkom od 1. januarja 2014. Zato otočje Mayotte od navedenega dne ne bo več čezmorsko ozemlje in bo postalo najbolj oddaljena regija v smislu člena 349 in 355(1) PDEU. Zakonodaja Unije se na otočju Mayotte začne uporabljati 1. januarja 2014. Ta predlog sledi preučitvi prošnje francoskih organov o spremembi pravnega reda Unije prek odloga izvajanja Direktive 2010/18/EU z dne 8. marca 2010 o izvajanju revidiranega okvirnega sporazuma o starševskem dopustu, sklenjenega med BUSINESSEUROPE, UEAPME, CEEP in ETUC, ter o razveljavitvi Direktive 96/34/ES. Ta prošnja za odlog je očitno objektivno utemeljena glede na posebne gospodarske razmere na otočju Mayotte: · delovni trg ni razvit in stopnja zaposlenosti aktivnega prebivalstva (43 200 oseb) je nizka; · 15 % jih je še vedno zaposlenih v tradicionalnih samooskrbnih dejavnostih (poljedelska pridelava hrane, male obrti in trgovina malega obsega); · BDP na prebivalca je za 30 % nižji od povprečnega v EU; · Francoski državni organi nameravajo obseg socialnih pravic povečevati postopoma, da se prepreči vsako omajanje gospodarske stabilnosti otočja. Načrtovano povečanje prispevkov je zato treba izvajati počasi, da se ti do leta 2036 postopoma uskladijo s splošno veljavnimi prispevki. 2. REZULTATI POSVETOVANJ Z ZAINTERESIRANIMI STRANMI IN OCEN UČINKA Komisija ni opravila ocene učinka. Vendar se je po preučitvi različnih stališč in zlasti prošnje Francije posvetovala s predstavniki francoskih organov, da bi lažje ocenila razloge za zaprošen odlog izvajanja Direktive. 3. PRAVNI ELEMENTI PREDLOGA Svet je v skladu s členom 155(2) PDEU pristojen za sprejetje ukrepov za izvajanje sporazumov, sklenjenih na ravni Unije med socialnimi partnerji, na področju enakega obravnavanja moških in žensk glede priložnosti na trgu dela in obravnavanja pri delu. Prošnja Francije za odlog izvajanja do 31. decembra 2018 je očitno utemeljena glede na posebne gospodarske razmere novega čezmorskega departmaja Mayotte, ki potrebuje postopno uskladitev zakonodaje s francosko in evropsko zakonodajo ter postopno povečanje obsega socialnih pravic, da se prepreči vsako omajanje gospodarske stabilnosti otočja, ki bi bilo posledica nepostopnega povečanja socialnih pravic, in se zagotovi postopna uresničitev enakega obravnavanja na posebnem področju starševskega dopusta. Na podlagi tega je bila predlagana sprememba Direktive Sveta 2010/18/EU z dne 8. marca 2010, da se Franciji odobri odlog izvajanja Direktive na otočju Mayotte do 31. decembra 2018. 2013/0189 (NLE) Predlog SKLEP SVETA o spremembi Direktive Sveta 2010/18/EU zaradi spremembe statusa otočja Mayotte SVET EVROPSKE UNIJE JE – ob upoštevanju Pogodbe o delovanju Evropske unije in zlasti člena 155(2) Pogodbe, ob upoštevanju predloga Evropske komisije, ob upoštevanju naslednjega: (1) Evropski Svet je s Sklepom 2012/419 EU[1] sklenil, da spremeni status Mayotteja v razmerju do Evropske unije od 1. januarja 2014. Zato Mayotte od navedenega dne ne bo več čezmorsko ozemlje in bo postale najbolj oddaljena regija v smislu člena 349 in 355(1) Pogodbe. Pravo Unije se bo na otočju Mayotte uporabljalo od 1. januarja 2014 dalje. Zaradi posebnih razmer na otočju Mayotte je treba določiti nekatere posebne ukrepe. (2) Glede na posebne gospodarske in socialne razmere na otočju Mayotte, zlasti dejstvo, da je trg dela slabo razvit in stopnja zaposlenosti nizka, je očitno primerno, da se določi dodatni rok za izvajanje Direktive Sveta 2010/18/EU z dne 8. marca 2010 o uporabi revidiranega okvirnega sporazuma glede starševskega dopusta, sklenjenega med BUSINESSEUROPE, UEAPME, CEEP in ETUC, ter o razveljavitvi Direktive 96/34/ES[2], da se zagotovi postopna uresničitev enakega obravnavanja na posebnem področju starševskega dopusta in da se ohrani stabilnost gospodarskega razvoja otočja, ki bo omogočil izboljšanje posebnih razmer. (3) Direktivo 2010/18/EU je zato treba ustrezno spremeniti – SPREJEL NASLEDNJI SKLEP: Člen 1 V členu 3(2) Direktive 2010/18/EU se doda naslednji pododstavek: „Za francoski čezmorski departma Mayotte se dodatni rok iz prvega pododstavka podaljša do 31. decembra2018.“ Člen 2 Ta sklep je naslovljen na Francosko republiko. V Bruslju, Za Svet Predsednik [1] UL L 204, 31.7.2012, str. 131. [2] UL L 68, 18.3.2010, str. 13.